b'\n_START_ARTICLE_\n\xc5\xa0eimos bi\xc4\x8das\n_START_PARAGRAPH_\n\xc5\xa0eimos bi\xc4\x8das (angl. Family Guy) \xe2\x80\x93 Seth MacFarlane kuriama animacin\xc4\x97 situacij\xc5\xb3 komedija JAV FOX kanalui, prad\xc4\x97ta rodyti 1999 m. 2002 m. serialo k\xc5\xabrimas buvo nutrauktas, ta\xc4\x8diau pirm\xc5\xb3j\xc5\xb3 sezon\xc5\xb3 DVD versijoms sulaukus didelio pasisekimo, 2005 m. "\xc5\xa0eimos bi\xc4\x8das" v\xc4\x97l prad\xc4\x97tas rodyti. Tai yra vienas i\xc5\xa1 nedaugelio TV serial\xc5\xb3, kuri\xc5\xb3 gamyba ir rodymas buvo atnaujinti tik gerb\xc4\x97j\xc5\xb3 d\xc4\x97ka._NEWLINE_Serialas pasi\xc5\xbeymi \xe2\x80\x9e\xc5\xbevilgsni\xc5\xb3 \xc4\xaf praeit\xc4\xaf\xe2\x80\x9c ("flashback") technika - pagrindini\xc5\xb3 veik\xc4\x97j\xc5\xb3 nuotykiai praeityje da\xc5\xbenai neturi s\xc4\x85sajos su dabartiniais \xc4\xafvykiais. Veiksmas sukasi apie Grifin\xc5\xb3 \xc5\xa1eim\xc4\x85, gyvenan\xc4\x8di\xc4\x85 i\xc5\xa1galvotame Kvohogo mieste Rod Ailando valstijoje._NEWLINE_Nuo 2007 m. pirmuosius "\xc5\xa0eimos bi\xc4\x8do" sezonus \xc4\x97m\xc4\x97 rodyti TV6. B\xc5\xabtent \xc5\xa1i televizija \xc4\xaf lietuvi\xc5\xb3 kalb\xc4\x85 i\xc5\xa1vert\xc4\x97 serialo pavadinim\xc4\x85.\n_START_SECTION_\nVeik\xc4\x97jai\n_START_PARAGRAPH_\nPagrindinis serialo veik\xc4\x97jas yra Piteris Grifinas (Peter Griffin) - apk\xc5\xabnus viduriniosios klas\xc4\x97s nevyk\xc4\x97lis. Piteris yra airi\xc5\xb3 kilm\xc4\x97s amerikietis bei pats teigia es\xc4\x85s afroamerikie\xc4\x8di\xc5\xb3 verg\xc5\xb3 palikuonis. Jo \xc5\xbemona Lois (Lois Griffin, mergautin\xc4\x97 pavard\xc4\x97 Piuter\xc5\xa1mitas (Pewterschmidt)) - nam\xc5\xb3 \xc5\xa1eiminink\xc4\x97, mokanti vaikus groti pianinu._NEWLINE_Grifin\xc5\xb3 \xc5\xa1eima turi tris vaikus. Vyriausia i\xc5\xa1 j\xc5\xb3 - Meg (Meg Griffin) - nuolat ken\xc4\x8dia pa\xc5\xa1aipas mokykloje ir namie d\xc4\x97l savo i\xc5\xa1vaizdos. Krisas (Chris Griffin) - tipi\xc5\xa1kas paauglys, daugeliu at\xc5\xbevilgi\xc5\xb3 pana\xc5\xa1us \xc4\xaf savo t\xc4\x97v\xc4\x85 jaunyst\xc4\x97je. Vienas populiariausi\xc5\xb3 ir spalvingiausi\xc5\xb3 serialo persona\xc5\xbe\xc5\xb3 - piktasis k\xc5\xabdikis Stiujis (Stewie Griffin), k\xc5\xabdikis, siekiantis u\xc5\xbevaldyti pasaul\xc4\xaf bei nu\xc5\xbeudyti savo motin\xc4\x85._NEWLINE_\xc5\xa0eimos augintinis - antropomorfizuotas kalbantis \xc5\xa1uo Brajanas (Brian Griffin). Brajanas kalba, turi savo automobil\xc4\xaf, vaik\xc5\xa1to ant dviej\xc5\xb3 koj\xc5\xb3, yra priklausomas nuo alkoholio bei nikotino ir turi kit\xc5\xb3 \xc5\xbemon\xc4\x97ms b\xc5\xabding\xc5\xb3 savybi\xc5\xb3, ta\xc4\x8diau \xc5\xa1eimoje jis vis tiek laikomas gyv\xc5\xabnu. Kartais Brajanas elgiasi kaip stereotipinis \xc5\xa1uo - gaudo metam\xc4\x85 kamuoliuk\xc4\x85, valgo \xc5\xa1iuk\xc5\xa1les, bijo dulki\xc5\xb3 siurblio ir t. t., ta\xc4\x8diau kartu su Stiuju yra intelektualiausi veik\xc4\x97jai "\xc5\xa0eimos bi\xc4\x8de"._NEWLINE_Kiti nuolat pasirodantys serialo veik\xc4\x97jai - visoms visuomen\xc4\x97s klas\xc4\x97ms atstovaujantys Grifin\xc5\xb3 kaimynai. Gretimame name gyvena stuburo traum\xc4\x85 patyr\xc4\x99s ne\xc4\xafgalus policijos pareig\xc5\xabnas D\xc5\xbeo Svonsonas (Joe Swanson), jo am\xc5\xbeinai n\xc4\x97\xc5\xa1\xc4\x8dia \xc5\xbemona Boni ir paauglys s\xc5\xabnus Kevinas. Kitas kaimynas - d\xc4\x97l sekso i\xc5\xa1prot\xc4\x97j\xc4\x99s viengungis, l\xc4\x97ktuvo pilotas Glenas Kvagmairas (Glenn Quagmire). Kiek toliau gyvena ramus \xc5\xa1velni\xc5\xb3 manier\xc5\xb3 juodaodis Klyvlendas Braunas (Cleveland Brown), jo \xc5\xbemona (nuo ketvirtojo sezono - buvusi \xc5\xbemona) Loreta ir hiperaktyvus s\xc5\xabnus Klyvlendas Jaunesnysis. Visi \xc5\xa1ie veik\xc4\x97jai gyvena toje pa\xc4\x8dioje Spooner gatv\xc4\x97je._NEWLINE_Ne kiekvienoje serijoje pasirodantys veik\xc4\x97jai: \xc5\xbeini\xc5\xb3 ved\xc4\x97jai Tomas Takeris (Tom Tucker) ir Dajan Simons (Diane Simons); proti\xc5\xa1kai atsilik\xc4\x99s meras Adamas Vestas (Adam West, \xc4\xafgarsinamas paties aktoriaus Adamo Vesto); senas pedofilas Herbertas, \xc4\xafsimyl\xc4\x97j\xc4\x99s Kris\xc4\x85; giltin\xc4\x97; \xc5\xa1\xc4\x97toni\xc5\xa1koji be\xc5\xbed\xc5\xbeion\xc4\x97, gyvenanti Kriso spintoje; mil\xc5\xbeini\xc5\xa1kas vi\xc5\xa1\xc4\x8diukas, mirtinas Piterio prie\xc5\xa1as; ir daugyb\xc4\x97 kit\xc5\xb3.'